‘LPN’แก้มือ3ด.กำไรลดทั้งปีรายได้ดี
แอล.พี.เอ็น.ฯ ไม่สนกำไรไตรมาสแรกร่วง 27% เหลือ 294 ล้าน ปีนี้เร่งเปิด 10 โครงการ ดันรายได้ 1.32 หมื่นล้าน มาร์จิน 30%
4 พ.ค. 2555

แอล.พี.เอ็น.ฯ ไม่สนกำไรไตรมาสแรกร่วง 27% เหลือ 294 ล้าน ปีนี้เร่งเปิด 10 โครงการ ดันรายได้ 1.32 หมื่นล้าน มาร์จิน 30% 
บริษัท แอล.พี.เอ็น.ดีเวลลอปเมนท์ (LPN) เปิดเผยถึงผลการดำเนินงานงวดไตรมาสแรกปี 2555 กำไรสุทธิเพียง 294 ล้านบาท คิดเป็นกำไรหุ้นละ 0.20 บาท ทรุดลง 27.4% เทียบกับกำไรสุทธิ 405 ล้านบาท หรือหุ้นละ 0.27 บาท ในระยะเดียวกันปีก่อน
สาเหตุที่ทำให้กำไรลดลง เกิดจากรายได้จากการขายเท่ากับ 2,068 ล้านบาท ซึ่งตํ่ากว่าแผนธุรกิจเล็กน้อย และตํ่ากว่าปีก่อน 15.01% จากจำนวนโครงการที่แล้วเสร็จและโอนกรรมสิทธิ์ 2 โครงการ มูลค่ารวมประมาณ 1,385 ล้านบาท ลดลงเล็กน้อย และอัตรากำไรขั้นต้นจากการขายลดลง 4.6%
ขณะที่ค่าใช้จ่ายในการขายเพิ่มขึ้น 19.42% เนื่องจากได้เปิดโครงการใหม่เพิ่มขึ้น 
สำหรับปี 2555 บริษัทรักษาอัตรากำไรขั้นต้นให้อยู่ในระดับ 30% แม้จะมีผลกระทบทางด้านการขึ้นค่าจ้างขั้นตํ่าก็ตาม คาดว่าบริษัทมีโครงการที่จะแล้วเสร็จรวมทั้งสิ้น 10 โครงการ โดยมีมูลค่ารวมประมาณ 14,860 ล้านบาท จากเป้าหมายรายได้ทั้งปี 1.32 หมื่นล้านบาท 
โครงการใหม่แบ่งเป็น 1,950 ล้านบาทในครึ่งปีแรก และ 12,910 ล้านบาทในครึ่งปีหลัง จาก 3 และ 7 โครงการ ตามลำดับ ทำให้รายได้กระจุกตัวในไตรมาส 4 ซึ่งจะมีโครงการที่แล้วเสร็จจำนวนมากถึง 5 โครงการ มูลค่ารวมเกือบ 6,000 ล้านบาท และมีเป้าหมายทางด้านรายได้มากกว่า 7,000 ล้านบาท
สำหรับงบกระแสเงินสดเพิ่มขึ้น 2.56% เป็น 14.9 ล้านบาท เพราะบริษัทมีการซื้อที่ดินเพียง 3 แปลง เพื่อพัฒนาโครงการน้อยกว่าปีก่อน 
ด้านราคาหุ้น LPN ปรับตัวลงสวนทางหุ้นพัฒนาอสังหาริมทรัพย์หลายแห่ง โดยราคาปิดที่ 16.90 บาท ติดลบ 0.20 บาท